‘ทิสโก้’ขายตราสารหนี้6เดือน
บลจ.ทิสโก้ ส่งกองทุนตราสารหนี้ 6 เดือน รับดอกเบี้ยนโยบายปีนี้คาดขึ้นอีกรอบ
12 ก.ย. 2554

บลจ.ทิสโก้ ส่งกองทุนตราสารหนี้ 6 เดือน รับดอกเบี้ยนโยบายปีนี้คาดขึ้นอีกรอบ
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน (บลจ.) ทิสโก้ เปิดเผยว่า บลจ.ทิสโก้ เตรียมเปิดเสนอขายกองทุนเปิดทิสโก้ ตราสารหนี้โรลอัพ 13 ซึ่งเป็นกองทุนรวมตราสารหนี้ที่เน้นการลงทุนในระยะสั้นที่ให้ผลตอบแทนสูงในภาวะทิศทางดอกเบี้ยอยู่ในช่วงขาขึ้น โดยจะนำเงินไปลงทุนในตราสารแห่งหนี้ที่เสนอขายทั้งในประเทศและต่างประเทศบางส่วน เพื่อเพิ่มโอกาสในการรับผลตอบแทนที่สูงกว่าเงินฝากธนาคาร 
ทั้งนี้ กองทุนดังกล่าวมีมูลค่าโครงการ 1,000 ล้านบาท โดยจะเสนอขายทุกๆ 6 เดือน และเสนอขายครั้งแรกวันที่ 12-19 ก.ย. 2554 จองซื้อขั้นต่ำ 2 หมื่นบาท 
“เราประเมินว่าทิศทางอัตราดอกเบี้ยต่อจากนี้ยังคงมีโอกาสจะปรับขึ้นได้อีก แม้ว่าเศรษฐกิจสหรัฐและยุโรปมีแนวโน้มชะลอตัว แต่แรงกดดันเงินเฟ้อในประเทศยังคงมีอยู่” นายธีรนาถ กล่าว 
บลจ.ทิสโก้ คาดว่า คณะกรรมการนโยบายการเงิน (กนง.) อาจจะขึ้นอัตราดอกเบี้ยนโยบายอีกครั้งไปอยู่ที่ 3.75% ในสิ้นปีนี้ เพื่อดูแลอัตราเงินเฟ้อให้อยู่ในกรอบที่กำหนด จึงมองว่าช่วงนี้ควรลงทุนสั้นๆ ไม่เกิน 6 เดือน เพื่อไม่พลาดโอกาสช่วงดอกเบี้ยขาขึ้นซึ่งกองทุนเปิด ทิสโก้ ตราสารหนี้โรลอัพนี้ ก็เป็นอีกทางเลือกที่สามารถตอบโจทย์ดังกล่าวได้อย่างดี m